b'\n_START_ARTICLE_\nMali grad, Kamnik\n_START_SECTION_\nZgodovina\n_START_PARAGRAPH_\nKakor ka\xc5\xbeejo arheolo\xc5\xa1ke najdbe, je bilo na Malem gradu kultno sredi\xc5\xa1\xc4\x8de \xc5\xbee v \xc4\x8dasu pred antiko. Mali grad (Spodnji grad) se prvi\xc4\x8d omenja leta 1202. Najstarej\xc5\xa1e znano poro\xc4\x8dilo je datirano na listini, ki nosi datum 6. februar 1202, s katero zastavlja Meranski vojvoda Berthold svoja dva gradova - Mali in Stari grad -  v Kamniku, vendar pa je precej starej\xc5\xa1i._NEWLINE_Danes je grad v razvalinah, vidni so samo \xc5\xa1e ostanki posameznih obrambnih zidov, in pa delno popravljeni in na novo pokrit obrambni stolp. Izkopani ostanki ka\xc5\xbeejo na romanske sestavine gradu.\n_START_SECTION_\nKapela sv. Eligija\n_START_PARAGRAPH_\nOb gradu pa je bila po vzoru poznoanti\xc4\x8dnih matrijev okoli leta 1100 postavljena kapela sv. Marjete s kripto. Danes stoji na tistem mestu dobro ohranjena romanska kapela v dveh nadstropjih, spodnja kapela s kripto in zgornja, pozneje nadzidana kapela sv. Eligija. Spodnja kapela je obsegala sedanji prezbiterij, ko pa so mu v 12.stol. prizidali ladjo, so na njeno fasado prenesli prvotni portal._NEWLINE_V 13. stoletju so ladjo nadzidali in  tri stranice stolpa nad starim prezbiterijem spremenili v polkro\xc5\xbeno poznoromansko apsido. Tako je nastala nadstropna kapela._NEWLINE_Po prezidavah okoli leta 1470 in barokizaciji okoli leta 1700 je stavba dobila dana\xc5\xa1nji videz, saj je v ladijskem delu baro\xc4\x8dno obokana. Prezbiterij je majhen in kvadraten, pod njim je majhna kripta z vzdol\xc5\xbenim banjastim obokom. V notranjosti kapele so ostanki fresk iz obdobja gotike in baroka. V zgornji ladji je zvezdasto rebrasti obok s sklepniki zna\xc4\x8dilnimi za 15. stoletje. Kapela je v ladji nadstropna, kar naj bi bila posledica delitve stanov, ki so jo uporabljali._NEWLINE_Kot celota spada kapela na Malem gradu kljub kasnej\xc5\xa1im predelavam med pomembnej\xc5\xa1e in najstarej\xc5\xa1e romanske spomenike v Sloveniji in Evropi.'